རྒྱུན་ཆད་མེད་པར་གངས་རི་ནས་འབབ་པའི་རྦབ་ཆུ་དེ་ཚོ་འཇམ་ལ་གཙང་བ་མ་ཟད། ཆུའི་རྒྱལ་མོ་ཞིག་ལྷ་ཡུལ་ནས་མི་ཡུལ་དུ་ཡོང་བ་དང་འདྲ་ལ། བྱིས་པའི་དགའ་སྐྱིད་ལྡན་པའི་གསུངས་སྐད་དང་ཡངས་ཤིང་རྒྱ་ཆེ་བའི་སྤང་ལྗོངས་ཐོག་བ་ཕྱུགས་དང་། གཡང་དཀར་ལུག་གིས་ཁེངས་དུས་སྤྲིན་པ་དཀར་པོ་ཚོམ་བུ་ཅན་ཞིག་ས་ལ་འབབ་པ་ལྟར་སྣང་བ་མ་ཟད། དེ་འདྲའི་ཁོར་ཡུག་ཅིག་གི་འགྲམ་དུ་ང་ཚོའི་གྲོང་གསེབ་ཆུང་ཆུང་དེའི་མཐའ་སྐོར་ཚང་མ་ཤིང་སྡོང་གིས་བསྐོར་ནས་ཡོད། གྲོང་གསེབ་ཀྱི་མི་རྣམས་ཕན་ཚུན་གཅིག་གིས་གཅིག་ལ་ཡིད་ཆེས་དང་དང་བྱམས་སེམས་ཅན་ཤ་སྟག་ཡིན་ཞིང་། ཕན་ཚུན་སྲུང་སྐྱོབ་དང་འཆམ་པོ་ཞེ་དྲག་ཡོད་པས་ནང་ཚང་གཅིག་ལྟ་བུ་ཡོད། ང་ཚོའི་གྲོང་གསེབ་ནས་མཚན་མོ་ནམ་མཁར་ལྟ་བའི་སྐབས་སུ་སྐར་ཚོགས་འོད་ཆེམ་ཆེམ་མང་བ་དང་། སྐབས་དེར་ང་ཚོ་རྩེད་མོ་རྩེས་ནས་སྡོད་ཀྱི་ཡོད་ལ་ང་ཚོ་དང་མཉམ་དུ་ཁྱི་དེ་ཚོ་ཡང་རྩེད་མོ་རྩེས་ནས་སྡོད་ཀྱི་རེད། མཚམས་རེ་རླུང་གིས་ཞིང་ཁའི་ནང་གི་ཤིང་འབྲས་ཀྱི་དྲི་ཞིམ་མཐུལ་བ་དང་། གླང་ཆེན་རྣམས་དེར་རྒྱུགས་ཡོང་ནས་ཤིང་ཏོག་ཟ་བར་སླེབས་ཀྱི་རེད། དུས་ཚོད་དེའི་སྐབས་ཞིང་པ་ཚོས་ཤོག་སྦག་སྤར་ནས་གླང་ཆེན་དེ་ཚོ་བྲོས་འཇུག་གི་རེད། ང་ཚོའི་གྲོང་ཚོར་ཞོགས་པའི་ཉི་མ་འཆར་བའི་སྐབས། བྱང་ཕྱོགས་ནས་ལྷག་པ་བསིལ་པོ་ལྡང་བ་དང་ཁང་པའི་ཐོག་གི་དར་ལྕོག་དག་གཡུག་གཡུག་གཏོང་བ་མ་ཟད། གྲང་བསིལ་བསིལ་གྱི་རླུང་བུ་དེ་ང་ཚོའི་གཟུགས་པོར་ཕོགས་པའི་སྐབས་ང་ཚོའི་སེམས་ཞི་འཇམ་ངང་གནས་ཀྱི་ཡོད།
དེ་བཞིན་གྲོང་གསེབ་གྱི་ཉེ་འགྲམ་དུ་ཡོད་པའི་རྒྱུག་ཆུ་ཆེན་པོ་དེའི་སྒྲ་ནི་རྒྱ་མཚོའི་རྦ་རླབས་དལ་གྱིས་གཡོ་བའི་སྒྲ་ལྟར་ཡོད་པས་མི་རྣམས་སེམས་པ་ལྷོད་ལྷོད་དུ་གྱུར་བ་མ་ཟད། ཚེ་སྔོན་བསགས་པའི་དཀའ་སྡུག་ཡོངས་རྫོགས་ཆུ་སྒྲ་དེས་འཁྱེར་བའི་ཚོར་བ་ཞིག་དང་ལྷན། མི་རྣམས་ཀྱི་སེམས་ལ་བདེ་སྐྱིད་ཅིག་ངང་གིས་སྤྲོད་ཀྱི་ཡོད།
རྒྱུག་ཆུ་ཡིས་དལ་གྱིས་གཡུགས་པའི་ཆུའི་སྒྲ་དེ་ནི་ནམ་མཁའི་ལྷ་མོ་གདན་འདྲེན་ཞུ་བ་དང་གཉིས་སུ་མ་མཆིས་ལ། ཉེ་འགྲམ་གྱི་བྱ་རྣམས་ཀྱིས་དགའ་སྤྲོའི་ངང་སྐད་སྒྲ་འདྲ་མིན་སྒྲོགས་བཞིན། སྐད་སྒྲ་དེ་དག་ནི་མཛེས་སྡུག་ཕུན་སུམ་ཚོགས་པའི་གླུ་གཞས་ཀྱི་སྒྲ་བཞིན་ཧ་ཅང་སྙན་ཞིང་འཇིབས། དེའི་སྐབས་རྒྱུག་ཆུ་ཡི་སྐད་དང་བྱ་བྱེའུ་ཡི་སྐད་སྒྲ་དེ་ཚོ་ཉན་པའི་སྐབས་གཉིད་ཤོར་ནས་རྨི་ལམ་ནང་། རང་ཉིད་ཆུང་ཆུང་སྐབས་ཀྱི་གནས་ཚུལ་དགའ་པོ་བྱུང་བ་དེ་ཚོ་དྲན་ནས་སྐྱིད་པོ་ཞེ་དྲག་འདུག དེ་དུས་སེམས་པ་ལྷོད་ལྷོད་དང་། ཞི་འཇམ་དང་། བསམ་བློ་ཚང་མ་དགའ་སྐྱིད་ཀྱིས་ཁེངས་ཡོང་གི་འདུག་ལ། སྐབས་དེ་ནི་དངོས་གནས་སྐྱིད་པོ་ཞེ་དྲག་བྱུང་།
ང་གྲོང་གསེབ་ནས་ཤིང་ནགས་ནང་འགྲོ་བའི་སྐབས་ཤིང་སྡོང་རྣམས་ཀྲོང་ངེར་ལངས་པ་དང་། དེའི་ནང་དུ་ཡོད་པའི་སེམས་ཅན་རྣམས་དགའ་ཞིང་སྤྲོ་བའི་ངང་གནས་འདུག་ལ། དེར་རླུང་བུ་ལྡང་དུས་རླུང་གིས་རྒྱལ་པོས་དགའ་བསུ་ཞུས་ནས་གཞས་བཏང་བ་དང་འདྲ་ལ། ཤིང་ནགས་དེ་ནི་ཧ་ཅང་བསིལ་པོ་ཞེ་དྲག་འདུག
དེ་ནས་མུ་མཐུད་ནས་ཕྱིན་པས་ཤིང་ནགས་ནང་གི་ལམ་ཁའི་ཟུར་ལ་ཡོད་པའི་ཤིང་སྡོང་དེ་དག་སྔོ་ལྡེམ་ལྡེམ་ངང་གནས་ཡོད་པ་མ་ཟད། ཞོགས་པའི་དུས་སུ་རླུང་བུས་འཁྱེར་ཡོང་བའི་ཤིང་ནགས་ནང་གི་དྲི་ཞིམ་དག་གཟུགས་པོ་འཕོས་ན། དེས་ན་ཚ་དྲག་པར་ཕན་ཐོགས་ཆེན་པོ་ཡོད་རེད། ཤིང་ནགས་དེ་ང་ཚོའི་གྲོང་གསེབ་ཀྱི་ནང་ནས་ཕལ་ཆེར་ས་ཆ་སྙིང་རྗེ་ཤོས་དང་འཁོད་སྙོམས་ཤོས་དེ་རེད། མི་འགའ་ཤས་ཤིང་ནགས་དེའི་ནང་ལྟད་མོ་ལྟ་བར་ཡོང་རྒྱུའི་ཆེད། དུས་ཚོད་མང་པོ་བ ཏང་ནས་ཤིང་ནགས་དེ་དང་ང་ཚོའི་གྲོང་ཚོ་ལ་ལྟ་བར་སླེབས་ཀྱི་རེད། ཡིན་ནའི་ཁོང་ཚོས་ང་ཚོའི་གྲོང་གསེབ་སྣང་བ་སྐྱིད་པོ་དེ་དང་ཤིང་ནགས་དེའི་ཡི་ཁྱད་ཆོས་མ་ཤེས་པར་འཁྱུག་ཙམ་ཞིག་ལ་ལོག་འགྲོ་ཡི་འདུག
ངས་བྱས་ན་མི་གཅིག་པོ་མ་ཡིན་པར་ལྷ་དང་ལྷ་མོ་སུ་ཞིག་ཡོང་ན་ཡང་ང་ཚོའི་གྲོང་གསེབ་ཀྱི་སྣང་བ་སྐྱིད་པའི་ཁྱད་ཆོས་བཟང་པོ་དེ་ཚོ་མཐོང་ཐུབ་ཀྱི་མ་རེད།